《曹溪参六祖赋得三十四韵》
明代·陈国英

不识朝华路，寻源一睇凝。香流溪口寂，云护宝林层。

龙象胎真气，山河应圣兴。我师诞岭南，觉性自圆成。

黄梅会七百，不羡六朝僧。一悟无相偈，衣钵遂亲承。

逍遥爰自来，飘笠作萝藤。远□身藏猎，知机鸟避鹰。

自解风幡义，演法道力胜。四山为坐具，兰若纷坡陵。

佛树台阴古，潭心海气蒸。亚仙檀樾主，高原尚棱棱。

功德天广大，诸魔静伏惩。果然下下者，别有上上能。

说法龙降钵，卓锡地泉升。金刚永不坏，流璃一鉴澄。

慈云荫下界，慧日无边明。击空波浪灭，一叶须弥凌。

不立文字教，顿入最上乘。三车希解脱，四道證无生。

天龙全依护，人鬼自凝丞。大千同普照，沙佛合齐登。

譬如彼茎草，能为丈六腾。迦叶智无量，瞿昙骨崚嶒。

古塔曾栖鹤，花龛萃百灵。琳宇耀金梵，宝幡绘吴绫。

天乐时闻响，传灯续相仍。如如元无极，世法漫损增。

五花终成果，今修得未曾。快瞻真面目，千年拳服膺。

时代虽云隔，檀经信有徵。迷川怀彼岸，大路准金绳。

兔角洵为幻，电光亦匪恒。待看野劫火，化作玉壶冰。

作者简介：陈国英，字六辅。惠来人。明思宗崇祯十二年（一六三九）贡生，入清不仕。著有《青松居草》、《问禅篇》、《秋声》三集。清雍正《惠来县志》卷一四、清乾隆修《潮州府志》卷二六有传。